“TA’LIM SEKTORINI RIVOJLANTIRISh DASTURI” LOYIHASINI OSIYO TARAQQIYOT BANKI IShTIROKIDA AMALGA OShIRISh ChORA-TADBIRLARI TO‘G‘RISIDA

Kadrlar tayyorlash milliy dasturini amalga oshirish, ta’lim tizimining moddiy bazasini mustahkamlash maqsadida, O‘zbekiston Respublikasi Prezidentining “Ta’lim-tarbiya va kadrlar tayyorlash tizimini tubdan isloh qilish, barkamol avlodni voyaga yetkazish to‘g‘risida” 1997-yil 6-oktabrdagi PF-1869-son Farmonini bajarish yuzasidan Vazirlar Mahkamasi qaror qiladi:
 1. Quyidagilar:
 Osiyo taraqqiyot banki direktorlar kengashi “Ta’lim sektorini rivojlantirish dasturi” loyihasini (keyingi o‘rinlarda matnda “Dastur” deb yuritiladi) amalga oshirish uchun O‘zbekiston Respublikasiga quyidagi shartlarda 108,5 mln AQSh dollari miqdorida:
 LIBORga asoslangan foiz stavkasi bo‘yicha, shu jumladan 3 yillik imtiyozli davrni o‘z ichiga oluvchi 15 yil muddatga uchta transh bilan ajratiladigan 70 mln AQSh dollari miqdoridagi barqarorlashtirish qarzi;
 LIBORga asoslangan foiz stavkasi bo‘yicha, shu jumladan 5 yillik imtiyozli davrni o‘z ichiga oluvchi 25 yil muddatga 38,5 mln AQSh dollari miqdorida “Ta’lim sektorini rivojlantirish loyihasi” dasturi (keyingi o‘rinlarda matnda “Loyiha” deb yuritiladi) kichik loyihasini amalga oshirish uchun loyiha qarzi berilishini ma’qullaganligi ma’lumot uchun qabul qilinsin.
 2. Belgilansinki: 
 Osiyo taraqqiyot bankining qarzlari O‘zbekiston Respublikasiga O‘zbekiston Respublikasi Hukumati bilan Osiyo taraqqiyot banki o‘rtasida imzolangan qarz bitimlari asosida beriladi;
 O‘zbekiston Respublikasi Moliya vazirligi barqarorlashtirish qarzi bo‘yicha mablag‘lardan maqsadli va samarali foydalanilishi uchun mas’ul bo‘lgan ijro etuvchi agentlik hisoblanadi;
 Loyihaning amalga oshirilishi uchun mas’uliyat O‘zbekiston Respublikasi Vazirlar Mahkamasining Ijtimoiy kompleksiga yuklanadi;
 barqarorlashtirish va loyiha qarzlarini qaytarish, vositachilik haqi va ular bo‘yicha foizlar to‘lash bilan bog‘liq xarajatlar davlat budjeti mablag‘lari hisobiga qoplanadi;
 investitsiya davrida (2003—2007-yillar) loyiha qarzi bo‘yicha foizlar va vositachilik haqi to‘lash Osiyo taraqqiyot bankining qarz mablag‘lari hisobiga qoplanadi.
 3. Quyidagilar:
 qarzlarni qaytarish jadvallari 2 va 3-ilovalarga* muvofiq;
 Dasturni amalga oshirish bo‘yicha idoralararo muvofiqlashtiruvchi kengash tarkibi 4-ilovaga muvofiq tasdiqlansin.
 4. O‘zbekiston Respublikasi Adliya vazirligi O‘zbekiston Respublikasi Hukumati bilan Osiyo taraqqiyot banki o‘rtasida qarz bitimlari imzolangandan keyin bir hafta muddatda belgilangan tartibda ular bo‘yicha yuridik xulosa bersin.
 5. O‘zbekiston Respublikasi Moliya vazirligi qarz bitimlari imzolangandan keyin bir hafta muddatda Tashqi iqtisodiy faoliyat milliy bankida Osiyo taraqqiyot bankining barqarorlashtirish qarziga xizmat ko‘rsatish uchun zarur bo‘lgan xorijiy valyutadagi hisob raqamini ochsin.
 6. Idoralararo muvofiqlashtiruvchi kengashga quyidagi vazifalar yuklansin:
 Dasturni umumiy muvofiqlashtirish hamda uning samarali va maqsadli amalga oshirilishini nazorat qilish;
 tender komissiyalari tarkibini va Loyihani amalga oshirish doirasida tovarlar, ishlar (xizmatlar) xaridi bo‘yicha tender hujjatlarini tasdiqlash.
 7. O‘zbekiston Respublikasi Hukumati bilan Osiyo taraqqiyot banki o‘rtasida imzolangan O‘zaro bir-birini tushunish to‘g‘risidagi memorandum asosida O‘zbekiston Respublikasi Vazirlar Mahkamasining Ijtimoiy kompleksi bir oy muddatda faoliyati Osiyo taraqqiyot bankining qarz mablag‘lari hisobiga milliy valyuta “so‘m”da mablag‘ bilan ta’minlanadigan soni 5 kishidan iborat bo‘lgan Loyihani amalga oshirish guruhi tashkil etilsin.
 8. Idoralararo muvofiqlashtiruvchi kengash O‘zbekiston Respublikasi Hukumati bilan Osiyo taraqqiyot banki o‘rtasida imzolangan O‘zaro bir-birini tushunish to‘g‘risidagi memorandumda yuklanadigan maqsadlar va vazifalarni hisobga olgan holda ikki hafta muddatda:
 Loyihani amalga oshirish guruhi;
 Vazirlar Mahkamasining 2001-yil 7-sentabrdagi 504-f-son farmoyishi asosida tashkil etilgan ta’lim islohotlari monitoringi guruhi to‘g‘risidagi nizomlarni ishlab chiqsin va tasdiqlasin.
 9. O‘zbekiston Respublikasi Iqtisodiyot vazirligi va Moliya vazirligi investitsiya dasturlarini shakllantirishda, 2003-yildan boshlab, Loyihani amalga oshirishda Hukumatning ulushiga teng miqdorda Loyihaning davlat budjeti mablag‘lari hisobiga tegishli ravishda mablag‘ bilan ta’minlanishini nazarda tutsinlar.
 10. O‘zbekiston Respublikasi Hukumati bilan Osiyo taraqqiyot banki o‘rtasida imzolangan qarzlar bitimlariga, O‘zbekiston Respublikasi Soliq va Bojxona kodekslariga muvofiq investitsiya davrida Loyiha doirasida import bo‘yicha olib kelinayotgan tovarlar, ishlar (xizmatlar) bojxona to‘lovlaridan (bojxona rasmiylashtiruvi yig‘imlaridan tashqari), shuningdek Osiyo taraqqiyot bankining qarz mablag‘lari hisobiga O‘zbekiston Respublikasi hududida sotib olinadigan tovarlar, ishlar (xizmatlar) ko‘rsatib o‘tilgan Loyihani amalga oshirishga O‘zbekiston Respublikasi Hukumatining ulushi sifatida qo‘shilgan qiymat solig‘idan ozod qilinishi ma’lumot uchun qabul qilinsin.
 11. O‘zbekiston Respublikasi Tashqi ishlar vazirligi Loyihani amalga oshirish guruhining buyurtmanomalari bo‘yicha Osiyo taraqqiyot bankining qarz va grant mablag‘lari hisobiga mablag‘ bilan ta’minlanayotgan ta’lim sohasidagi loyihalarni amalga oshirishda qatnashayotgan xorijiy mutaxassislarga konsullik yig‘imlari undirmasdan kirish vizalari belgilangan tartibda rasmiylashtirilishini ta’minlasin.
 12. O‘zbekiston Respublikasi Ichki ishlar vazirligi Loyihani amalga oshirish guruhining buyurtmanomalari bo‘yicha Osiyo taraqqiyot bankining qarz va grant mablag‘lari hisobiga mablag‘ bilan ta’minlanayotgan ta’lim sohasidagi loyihalarni amalga oshirishda qatnashayotgan xorijiy mutaxassislarga, davlat bojlari to‘lashdan ozod qilib, ko‘p martali vizalar berilishi va ularning muddati uzaytirilishini, shuningdek O‘zbekiston Respublikasida vaqtincha ro‘yxatdan o‘tkazishni va vaqtincha ro‘yxatdan o‘tkazish muddati uzaytirilishini ta’minlasin.
 13. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosarlari R.S. Azimov va H.S. Karomatov zimmasiga yuklansin.